PF Daniel, mesaj de Duminica Mironosiţelor: Le mulţumim tuturor bunicilor, mamelor şi surorilor, care L-au mărturisit pe Hristos
- Mădălina Sfrijan
- 16 mai 2024, 23:25
Cu prilejul Duminicii Mironosițelor, Patriarhul Daniel a transmis un mesaj de recunoștință tuturor femeilor creștine. În mod special, reprezentantul BOR s-a adresat celor care lucrează în unităţi medicale, centre sociale sau ofertă servicii de îngrijire la domiciliu, aducând alinare bolnavilor.
Patriarhul Daniel, mesaj pentru femeile creștine
Înaltul s-a adresat femeilor care aduc încurajare celor săraci şi mângâiere celor aflați în neputință. Totodată, acesta a evidențiat misiunea femeilor în Biserica Ortodoxă.
„Dacă duminica trecută, în 12 mai 2024, Biserica Ortodoxă Română a sărbătorit Ziua Naţională a Familiei, astăzi cinsteşte Duminica Femeilor creştine, pentru a evidenţia misiunea femeilor creştine în Biserică şi în societate. Prin urmare, le mulţumim tuturor bunicilor, mamelor şi surorilor, care L-au mărturisit pe Hristos, Fiul lui Dumnezeu, în viaţa noastră, care ne-au insuflat dragostea pentru El şi pentru Biserica Sa, precum şi tuturor celor care contribuie la educaţia creştină a copiilor, la îngrijirea bolnavilor şi la buna desfăşurare a vieţii sociale", a transmis reprezentantul BOR.
Despre misiunea Bisericii Ortodoxe
Înaltul ierarh ortodox a adus în prim plan rolul pe care slujitorii Bisericii Ortodoxe îl au vizavi de „vindecarea sufletului”.
„În anul 2024, proclamat în Patriarhia Română ca fiind An omagial al pastoraţiei şi îngrijirii bolnavilor, le menţionăm cu recunoştinţă pe toate femeile care lucrează în unităţi medicale, centre sociale, centre de zi şi aşezăminte rezidenţiale, servicii de îngrijire la domiciliu, unde aduc alinare bolnavilor, încurajare celor săraci şi singuri. Sprijinul emoţional, compasiunea, înţelegerea şi comunicarea eficientă între bolnav, familia acestuia şi personalul medical sunt condiţiile principale pentru a spori vindecarea celor suferinzi. Ceea ce astăzi oferă tot mai puţin familia şi instituţiile statului trebuie oferit de slujitorii Bisericii, deoarece vindecarea sufletului facilitează vindecarea trupului", a adăugat Patriarhul.
Patriarhul Daniel, mesaj transmis cu prilejul sărbătoririi Duminicii Mironosițelor
Cu prilejul Duminicii Mironosiţelor şi al sărbătorilor închinate Femeilor creştine şi Familiei, Patriarhul Daniel le aduce mulțumire femeilor evlavioase, care se implică în ajutorarea celor aflați în nevoi.
„Aducem mulţumire lui Dumnezeu pentru darurile revărsate asupra femeilor creştine, evlavioase şi harnice, felicitându-le şi dorindu-le ani mulţi, cu sănătate, bucurie şi ajutor de la Dumnezeu, spre vestirea Învierii lui Hristos, Doctorul sufletelor şi al trupurilor noastre.”, a încheiat acesta.
În urmă cu patru ani, Sfântul Sinod al BOR a desemnat a treia Duminică după Paști drept Duminica Femeilor Creștine. Prin acest demers, Biserica Ortodoxă a subliniat rolul și importanța femeilor creștine în viața și misiunea Bisericii, precum și a societății românești.